**POSJET VUKOVARU**

**14. i 15.** studenog 2016. učenici **osmih razreda** posjetili su grad heroj. Cilj terenske nastave u **Vukovaru** je učenje o vrijednostima Domovinskog rata i Bitke za Vukovar. Učenici su bili smješteni u prostorima bivše vojarne 204. Vukovarske brigade, današnjem Memorijalnom centru Domovinskog rata Vukovar.

***Iznosimo razmišljanja učenika napisanih nakon posjete.***

„Najviše nas se dojmio posjet Vukovarskoj bolnici. Iako je sve obnovljeno i uređeno još uvijek se osjećaju posljedice Domovinskog rata. Potreslo nas je koliko je ljudi nestalo i koliko je ubijeno ali i koliko je života spašeno.“ ***(Loreta Horvatek, Magdalena Begić. Marcel Mamić, Josip Šprajc 8.c)***

„U Vukovarskoj bolnici doktori su pomagali ljudima bez obzira na nacionalnost. U takvim uvjetima i dalje su ostali su humani. Bili smo ponosni na naše branitelje, što su uništili toliko tenkova i branili Vukovar ali i zgroženi velikim brojem žrtava.“ ***(Fran Jušinski, Ivana Radoš, Pavel Lisak, Lovro Švenda 8.c)***

„Najviše nas se dojmila rupa od pada bombe krmače koja je srpskom ranjeniku u Vukovarskoj bolnici pala između nogu na krevet ne ranivši ga i pločice na zidu na kojima je upisan svaki dan obrane Vukovara, crne pločice s imenima ubijenih civila na Ovčari te sive pločice koje označavaju nestale civile s Ovčare za kojima se još traga.“ ***(Marcel Matula, Iva Mandić, Helena Vranješ, Marina Lukač)***

„Nakon posjete Spomen doma hrvatskih branitelja na Trpinjskoj cesti bili smo potreseni i žalosni zbog svih tih ispisanih imena naših poginulih branitelja i bili smo ponosni na branitelje koji su odolijevali tri mjeseca puno nadmoćnijoj i brojnijoj vojsci JNA i paravojnim jedinicama. Zadivilo nas je to što su oni prolazili i učinili da spase našu domovinu i osiguraju nam budućnost.“ ***(Katarina Duvnjak, Antonija Karin, Nika Kovačić, Luka Špoljarić 8.a)***

„Bili smo iznenađeni što je tako mali broj naših branitelja uspio uništiti toliki broj neprijateljskih tenkova i pješaka. Puno smo naučili o tome kako se treba odnositi prema minama te nikada ne želimo čuti zvuk tenka***.“ (Mario Tomić, Marko Šelendić, Marko Perković, Marko Bilušić 8.a)***

„U Domu branitelja najviše nas se dojmilo to što smo vidjeli pločice s brojkama na podu koje su označavale uništene tenkove, crni zid s crvenim svjetlećim imenima branitelja, no najviše nas je zanimala malena prostorija s ostacima tenkova. Nakon posjete prikaza srpskih logora Stajićevo i Begejci osjećali smo se ogorčeno, bili smo tužni, nismo mogli vjerovati da su žrtve toliko patile, da su bile toliko mučene i na takve načine ubijane***.“ (Lujo Butorac, Antonio Cvetkovski, Antonela Gačina 8.b)***

„U Domu branitelja najviše su nas dojmili ostaci tenka zakopani u sredini sobe koji označuje želju da više nikada ne prođe tenk tom ulicom***.“ (Ana Milas, Nika Grozdek 8.b)***

„U srpskom logoru Stajićevo i Begejci ljudi su doslovno spavali na betonu. Imali su tek malo slame i dvoje je dijelilo jednu deku. Mučili su ih i ubijali. Bila sam užasnuta zbog takve nehumanosti***.“ (Nika Mamić, Nika Peranić, 8.b)***

„Dojmila nas se golubica na spomen domu Ovčara koja je simbol mira, a spomenik predstavlja raspuknuto srce i narušeni mir. Najmlađa žrtva imala je 16 godina, bili su ubijeni i trudnica s bebom i starci. Svi su bili ukopani u veliku jamu, a sveukupno je bilo 262 ljudi. Među njima bio je i Siniša Glavašević . 61. žrtva je nestala***.“ ( Mislav Vonić, Tomislav Pokos, Barbara Vukadin, Lovro Rovčić 8.c)***

„Na Ovčari nas je iznenadio broj ljudi koji su tamo ubijeni, dojmilo nas se to što je postavljen sandučić kako bi se moglo anonimno dojaviti gdje se nalazi 61. nestalo tijelo. Malo nas je rastužilo što je sanduk bio prazan.“ ***(Dominik Slipac, Darija Zeljko 8.b)***

„Najviše nas se dojmilo što je na Ovčari zasađeno 200 grmova čempresa u čast poginulih civila na tom mjestu, te dirljivi citati napisani na spomenicima doneseni iz raznih krajeva Hrvatske. Također nas se dojmilo što je jedan čovjek uspio pobjeći te otkrio javnosti tu masovnu grobnicu.“ ***(Jan Pandža, Nina Bartolić 8.b)***

„Nakon posjeta Memorijalnom groblju sam zapamtila da je postavljeno 981 križ u spomen ubijenim i nestalim žrtvama u Domovinskom ratu. General Blago Zadro počiva sa svojim sinom Robertom odvojeno od ostalih grobova jer je bio vrlo značajan. Meni je jako drago što smo posjetili to groblje jer prije ovog posjeta dosta toga nismo znali.“ ***(Stjepan Rajković, Iva Bulić 8.b)***

„U Memorijalnom centru najviše me se dojmilo predavanje o minama, kako bi se snašao u takvim situacijama na minskom polju. Bilo je zabavno što smo se smjeli penjati po oklopnim vozilima i tenkovima.“ ***( Leonarda Bedić, Ivana Grčić, 8.b)***

„Bilo nam je jako zanimljivo jer smo gledali tenkove, slike naših branitelja te smo mnogo naučili o minama. Bilo nam je fascinantno kako je Vukovarska bolnica radila iz dana u dan ne mareći na sve što se događalo oko nje, to što je granatirana. Naši bolničari nisu marili za to tko su ranjenici.“ ***(Bruna Janček, Dora Jurković, Fran Škudar, Patrik Nišević 8.c)***

„Bili smo jako potreseni i ogorčeni svim terorom koji su JNA i paravojska nanijeli Hrvatskoj, a naročito Vukovaru. Potreslo nas je to kad smo saznali da su djeca naših godina provela po 9 mjeseci u logorima pateći u nehumanim uvjetima. Osiećali smo se tužni na Memorijalnom groblju gledajući sve te bijele križeve ispod kojih se nalaze branitelji koji su zaslužni za naš mir i za našu Hrvatsku.“ ***(Klara Zubac, Jakov Matej Dolić, Ema KIčić, Ivor Sojteri, Roko Sikirić 8.a)***

**Posjetila sam Vukovar**

Prije nekoliko dana posjetili smo „grad heroj“ – Vukovar. Na toj terenskoj nastavi bili smo upoznati s mnogim nevoljama u našoj prošlosti. Na svakoga od nas viđeni i naučeni podatci ostavili su neke dojmove.

Dva dana možda se čini malo vremena, ali to je bilo dovoljno da u meni probudi mnoštvo emocija. Vidjevši uvjete u kojima su ljudi živjeli bila sam zahvalna na svemu što mi je dano. Zahvalnost sam osjećala i prema našim hrabrim braniteljima kojima je život bio na drugom, a Hrvatska na prvome mjestu. Mijenjali su svoje snove, želje, život za slobodu i u nama uzrokovali neuništivi osjećaj ponosa. Činjenica da su djeca mojih godina bila mučena i ubijana ražalostila me je i opet vratila u stvarnost i podsjetila na sve ono u čemu ja danas uživam, a tada su djeca o tome mogla samo sanjati. Bila sam žalosna razmišljajući o svakoj nevinoj, ubijenoj osobi i svakoj prolivenoj kapi krvi. Normalno je da me, gledajući fotografije razruđšenog grada, obuzeo strah i želja da se takvo nešto više nikada ne ponovi.

Činjenica da je toliko štete naneseno i toliko ljudi ubijeno ne može i ne smije biti zaboravljeno. Često se kaže da je moguće oprostiti, ali nikada zaboraviti. To je istina. Jer ljudi ne trebaju zaboraviti. Ipak samo je jedan grad koji se ne zaboravlja, samo je jedan „grad heroj“, samo je jedan Vukovar.

***Antonija Karin, 8.a***

**Vukovar**

25 godina nakon najbolnijeg dana za našu zemlju, pada Vukovara 18.11.1991. bio je moj prvi, kao i mnogim mojim prijateljima, posjet tom gradu.

O Domovinskom ratu i žrtvama Vukovara učimo iz povijesti, čitamo u književnosti, slušamo od roditelja i djedova, ali ništa ne može zamijeniti emociju i doživljaj grada na licu mjesta. Nakon niza muzeja, memorijalnih prostora, filmova i izjava svjedoka, tišina među nama, a mi nikada ne šutimo, dovoljno govori i potresnim scenama koje su nas sve duboko dirnule bez obzira što ih mi nikada nismo doživjeli. Meni je osobno, najpotresnije mjesto bila upravo vukovarska bolnica te podatci da su iz nje odvođeni ranjeni ljudi, trudnice, djeca i starci, čija su imena i danas zapisana na hodnicima bolnice, a neke od tih osoba nisu nikada pronađene.

Vukovar danas živi uobičajeni život hrvatskih gradova. Sreli smo nasmijane učenike, majke s kolicima, umirovljenike u šetnji Dunavom... a opet, ako podignemo samo malo pogled, poput strašne uspomene i opomene stoji vukovarski vodotoranj. I njega ćemo obnoviti uskoro, nadam se!

***Magdalena Begić, 8.c***